Az üldözött közel-keleti keresztények megsegítésére a Magyar Katolikus Püspöki Konferencia országos gyűjtést hirdet 2016. január 24-re minden katolikus templomban

Kedves Testvérek!

Az elmúlt évben minden korábbinál nagyobb számban érkeztek migránsok Európába. Érkezésükkel a mi életünknek is részévé lettek azok a tragikus emberi sorsok és helyzetek, amelyek a világ számos pontján, különösen a Közel-Keleten kialakult konfliktusok és háborúk következtében jöttek létre. 

Püspöki Konferenciánk a hívek nagylelkű adományainak – az úgynevezett Szentföldi gyűjtésnek – köszönhetően már korábban is évente juttatott el segélyt a nehéz körülmények között élő szentföldi keresztényeknek, akik hálás szívvel fogadták a segítséget. Ezen túlmenően a Püspöki Konferencia 2015 novemberében harmincmillió forint gyorssegélyt küldött a menekülttáborokban élő keresztényeknek téli szükségleteik támogatására.

A szülőföldjükön maradt családoknak jelen körülmények között további hatékony segítségre van szüksége. Meg kell szervezni az otthonaikból elűzött, de a régióban menekültként élő keresztény családok gyermekeinek taníttatását, és előteremteni annak anyagi fedezetét. Egyetlen gyermek éves tanítási költségei körülbelül 300.000 forintot tesznek ki. E nemes, a jövőbe mutató célhoz kérjük a hívek nagylelkű támogatását, és ezért 2016. január 24-re minden templomban országos gyűjtést hirdetünk. Az anyagi támogatás nem csupán a költségek fedezését jelenti az elüldözött családok és gyermekeik számára, hanem a keresztény közösség testvéri szolidaritásának kifejeződése. Alapja annak a reménynek, hogy Isten a legnehezebb helyzetben élők számára is előkészíti a jövőt és a békét. A hívek pedig az irgalmasság cselekedeteinek gyakorlásával mennyei Atyánk irgalmas szeretetéről tesznek tanúságot.

a Magyar Katolikus Püspöki Konferencia
Budapest, 2016. január 

Felolvasandó 2016. január 17-én minden szentmisében!